U katedrali posvećenoj svetoj Kolombi papa Lav XIV. susreće se s bolesnicima, osobama s invaliditetom i siromasima o kojima skrbi Caritas.

Predragi,
zahvaljujem biskupu i Caritasu Riminija što su organizirali ovaj susret s vama, a zahvaljujem i svakomu od vas što ste prihvatili poziv.
Ovo je katedrala u Riminiju i ovdje ste vi kod svoje kuće! Da, jer Gospodin Isus, kada je susretao bolesne, osobe s invaliditetom i siromašne, primao ih je s ljubavlju i stavljao u središte zajednice kako bi ih ozdravio i vratio im život dostojan njihova ljudskog dostojanstva. Tako je svima pokazivao znakove Božje ljubavi i njegova beskrajnog milosrđa.
A potom su te osobe, ozdravljene i podignute Isusovom snagom, često pošle za njim te postajale dijelom zajednice njegovih učenika. Tako trebamo činiti i mi: dopustiti da nas Isus ozdravi, dopustiti da nam oprosti, da nas obrati te potom zajedno hoditi u njegovoj Crkvi, zajednici koju je on utemeljio kako bi svima navijestila Radosnu vijest njegove pobjede nad grijehom i smrću.
Stoga vam, draga braćo i sestre, zahvaljujem i ohrabrujem vas da uvijek slijedite Gospodina, djelatno sudjelujući u životu Crkve: u svojoj župi, u udrugama, u ustanovama prihvaćanja, skrbi i služenja, gdje se uči i iskustveno otkriva da je naš Otac neizmjerno bogat ljubavlju te da smo svi njegova djeca i međusobno braća i sestre.
Njemu se sada obratimo molitvom kojoj nas je sam Isus naučio:

